Capriccio
Capriccio er en opera i én akt af Richard Strauss med undertitlen Konversationsstücke für Musik. Operaen var komponistens 15. og sidste; den blev uropført i München 1942.
Otte år tidligere havde Stefan Zweig gjort Strauss opmærksom på Giovanni Battista Castis libretto til Antonio Salieris opera Prima la musica e poi le parole ('Først musikken, så ordene') fra 1786.
Richard Strauss syntes godt om problemstillingen som basis for en libretto, men da Zweig efter Adolf Hitlers magtovertagelse måtte forlade landet, blev arbejdet med librettoen overgivet til dirigenten Clemens Krauss, der sammen med komponisten færdiggjorde den.